google/wiki40b huggingface dataset:
Kroatias nasjonalbank

Kroatias nasjonalbank (kroatisk: Hrvatska Narodna Banka) er sentralbanken i Kroatia.

Historie

Kroatia fikk sin uavhengighet fra Jugoslavia 25. juni 1991. Sentralbanken ble etablert i Artikkel 53 i republikkens grunnlov, vedtatt 21. desember 1990. Denne artikkelen fastsetter sentralbankens uavhengighet, rolle, overordnede ansvarsområder og oppgaver. Sentralbankens overordnede styringsmål defineres også her; en stabil valuta og generell likviditet, både innenlandsk og i forhold til utlandet. Artikkelen fastsetter også at sentralbankens status skal fastsettes i en egen lov. 
En resolusjon av 8. oktober 1991, sammen med beslutningen om å erstatte den jugoslaviske dinaren med kroatiske dinarer fastsatte mer detaljert sentralbankens plikter og ansvarsområder. 
4. november 1991 kom den første sentralbankloven, som da erstattet resolusjonen fra 1991. Bankens nåværende navn ble gitt 15. desember 1997, som et tillegg til grunnloven. Teksten i Artikkel 53 ble også justert noe, bl.a. ble kravet om at bankens overskudd skulle tilfalle regjeringen, fjernet. De overordnede styringsmålene ble også tatt ut, for heller å spesifiseres i sentralbankloven. 
Bankens nåværende oppgaver, målsettinger og status er definert i sentralbankloven fra 5. april 2001. Denne loven styrker ytterligere sentralbankens uavhengighet fra regjeringen, og gir et rammeverk som er på linje med de sentralbanklovene som finnes i EU. Det viktigste styringsmålet for sentralbanken er, i likhet med EU og de fleste andre vestlige land, en lav og stabil inflasjon. 
Den kroatiske dinaren, introdusert 23. desember 1991 som en overgangsvaluta, ble eneste gyldige betalingsmiddel 1. januar 1992. Den ble erstattet av den nåværende kunaen 30. mai 1994. 
Sentralbanken ligger i Kroatias hovedstad, Zagreb.

Sentralbanksjef

Sentralbanksjef er pr august 2018 Boris Vujčić. Han har hatt denne stillingen siden 8. juli 2012.
Hemolytisk-uremisk syndrom

Symptomer og sykdomstegn

Det klassiske tilfellet av HUS hos barn følger blodig diaré forårsaket av E. coli O157:H7, en stamme av E. coli som skiller ut verotoksin (også kjent som shigatoksin). Toksinet føres rundt i blodomløpet, fester seg i nyrene, og starter en betennelsesreaksjon som fører til akutt nyresvikt og disseminert intravaskulær koaguasjon (DIC). Fibrinvevet ødelegger røde blodlegemer og fanger opp blodplater, som fører til lavere nivåer av begge.
HUS oppstår etter 2-7 % av alle E. coli O157:H7-infeksjoner.
Vika (Sverige)

Vika er et tettsted i Falu kommune i Dalarnas län i landskapet Dalarna i Sverige. I 2010 hadde tettstedet 445 innbyggere.
William Clarke (kryptograf)

Liv og virke

Clarke ble utdannet ved Harrow School og Magdalen College i Oxford, og var utdannet jurist. Han mottok sin advokatbevilling i 1906 fra sin far, Edward George Clarke, en fremtredende advokat og senere Solicitor-General (viseregjeringsadvokat) for England og Wales.
I 1915 fikk han oppdraget som assisterende paymaster, etter å ha mislyktes i komme igjennom nøkkelhullet for å bli direktør. Han kunne tysk, og i mars 1916 ble med i Room 40. Hans talent var rettet mot informasjonsanalyse snarere enn kodeknekking. Han var på vakt under jyllandsslaget, og ble ikke imponert av den ineffektive håndteringen og distribusjonen av etterretning. Når Clarke og Francis Birch ble valgt i 1919 til å skrive historien om Room 40 førte deres krasse kritikk av marinens bruk av etterretning til at historien ble «undertrykt».
I 1919 ble han medlem av Government Code and Cipher School (GC&CS, dagens GCHQ) og arbeidet i fire år på amerikansk diplomatisk trafikk. I 1924 ble han forfremmet til leder av den nye marinedelen i GC&CS, en post han hadde frem til 1941. Han ble etterfulgt som leder av kollegaen Francis Birch, og deretter konsentrerte han seg med italienske marinekoder inntil han pensjonere seg i oktober 1945.
Clarke ble gravlagt ved Church of All Saints, Selworthy.
Keeping Up with the Joneses

Handling

Et forstadspar blir involvert i en internasjonal spionasjeplan når de oppdager at deres tilsynelatende perfekte nye naboer er spioner for regjeringen.
Heliophanus auratus

Utseende

Heliophanus auratus er en forholdsvis liten edderkopp, mellom 4 og 5,7 millimeter lang. Kroppen er todelt i en bakkropp (abdomen) og en forkropp (prosoma eller cephalothorax). Hodet har åtte øyne, to uvanlig store midt foran, og to litt mindre på hver side. De resterende fire øynene er plassert på siden av hodet. Hoppeedderkoppene skiller seg ut ved at de har evnen til i en viss grad å fokusere blikket.
Det finnes mange mørke små hoppeedderkopper som er ganske like hverandre, samtidig som de kan være noe fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Øystein Brun

Biografi

Etter at det andre studioalbumet med death metal bandet Molested, var Brun lei av å spille brutal death metal og bestemte seg for å lage et mer melodisk metal band, inspirert av burgeoning black metal. Han skrev flere låter som senere ble Borknager sine første låter.
Sykkelgir

Sykkelgir er mekanismer benyttet på tråsykler som gjør mulig en endring i utveksling mellom pedaler og hjulet som driver sykkelen fremover.
Sykkelgir muliggjør endring i utveksling mellom inngående og utgående løp av kraftoverføringssystemet på sykkelen. På tradisjonelle sykler er inngående løp som regel plassert rundt krankhuset på sykkelen, ved et kranklager, krankarmer og pedaler. Når syklisten trår på den foroverlente pedalen roterer krankarmene rundt krankhuset med sykkelens retning. På en kjededrevet sykkel er et kjede montert på et kranktannhjul som roterer med krankarmen rundt krankhuset. Kjedet er strukket bakover for å dra et motsvarende tannhjul som roterer rundt navet på sykkelens bakhjul.

Typer sykkelgir

De to vanlige typer sykkelgir-system er eksterne derailleurgir og interne navgir. Det finnes også andre systemer, og hybrider, for eksempel der derailleurgir eller navgirmekanismer er montert på atypiske steder i rammen.
Epoksy

Epoksy, eller kunstharpiks,  er en flytende plastmasse der molekylene vil polymerisere når de utsettes for varme, eller blir blandet med en såkalt herder. Molekylene danner da forbindelser på kryss og tvers, og massen stivner. 
Litt avhengig av hvilke stoffer som polymeriserer, dannes forbindelser til underlaget slik at massen blir sittende fast og fungerer som lim. De fleste epoxyer dannes ved en reaksjon mellom to stoffer. Araldit er et relativt kjent eksempel på epoxylim.
Epoksy brukes også til overflatebehandling (lakk), og til å lage komposittmaterialer armert med f.eks. glassfiber eller karbonfiber.
Epoksy har god festeevne og er motstandsdyktig mot kjemikalier og varme. Dens egenskaper som et dielektrikum, kan endres ved tilsetninger.
Avis i Skolen

Avis i Skolen er et utdanningsprosjekt som ble etablert i 1970 av Norske Avisers Landsforening, som i dag heter Mediebedriftenes Landsforening (MBL).
Avis i Skolen var både en undervisningsmetode og et middel i undervisningen til å øke elevenes kunnskaper og interesser for nyhetsstoff.
Målet var å øke interessen for og bruken av aviser blant barn og unge i grunnskolen og de videregående skolene. En ønsket også å gjøre unge vant til å lese avis, og det ble oppfordret til å bruke avis som hjelpemiddel i undervisningen.
De fleste MBL-medlemmene har en egen Avis i Skolen-kontaktperson som er ansvarlig for tiltak i egen avis.
Avis i Skolen har 35 instruktører rundt i landet som arrangerer kurs for opptil 7 500 lærere og foreldre i året.
Barentssekretariatet

Barentssekretariatet er et interkommunalt selskap eid av Nordland, Troms og Finnmark fylkeskommuner. Barentssekretariatets primæroppgave er å støtte norsk-russiske samarbeidsprosjekter i norsk og russisk del av Barentsregionen. Det er Utenriksdepartementet som hvert år bevilger rundt 30 millioner kroner til Barentssekretariatet som brukes til prosjektfinansiering av norsk-russiske samarbeidsprosjekter. Siden 1993 har Barentssekretariatet vært med og finansiert av over 3 000 norsk-russiske samarbeidsprosjekter. Barentssekretariatet er også et kompetansesenter på norsk – russisk samarbeid og bistår både offentlige og private aktører med hjelp innenfor relaterte tema. 
Sekretariatet ble opprettet i oktober 1993, for å fungere som sekretariat for Norges periode som formannskap i Barentsregionen (1993–1995). Sekretariatet fortsatte driften som et prosjekt under Utenriksdepartementet, inntil det i 1999 ble det overtatt av de tre nordligste fylkeskommenene. Barentssekretariatets hovedkontor ligger i Kirkenes. I tillegg har sekretariatet kontor i Murmansk, Arkhangelsk og Naryan Mar. Sekretariatsleder er Lars Georg Fordal som overtok denne stillingen 1. september 2016. Barentssekretariatets styreleder er Øystein Ruud fra Finnmark fylkeskommune.
Anguilla

Avkolonisering

Anguilla står på FNs liste over ikke-selvstyrte områder. 
FNs spesialkomité for avkolonisering overvåker implementeringen av Erklæringen om uavhengighet for koloniland og -folk og følger den politiske utviklingen i Anguilla. Storbritannia er som administrasjonsmakt forpliktet til å rapportere til avkoloniseringskomiteen. Storbritannia argumenterte i 2012 for at FNs spesialkomité for avkolonisering ikke lenger fylte noen relevant rolle for de britiske oversjøiske territoriene, som den britiske regjeringen viser til har indre selvstyre og burde vært fjernet fra listen over ikke-selvstyrte områder. Samtidig anerkjente Storbritannia territorienes rett til selv å bestemme sin framtid. Regjeringssjefene i de britiske oversjøiske territoriene ble i desember 2012 enige om en felleserklæring som ba avkoloniseringskomiteen stryke de territoriene som ønsket det av listen over ikke-selvstyrte områder. 
Generalsekretær Ban Ki-moon bekreftet i august 2013 FNs forpliktelse til arbeidet med å få slutt på kolonialisme og tok til orde for uavhengighet for de gjenværende ikke-selvstyrte områdene. Samtidig anerkjente han at folket i de ikke-selvstyrte områdene ikke nødvendigvis ønsker uavhengighet, men la vekt på at de må få et valg. FN anser retten til selvstyre folket i et område som Anguilla har for å være oppfylt dersom folket fritt kan velge mellom tre alternativer: 1) bli en selvstendig stat, 2) bli en assosiert stat i tilknytning til en annen uavhengig stat, eller 3) bli helt integrert i en annen uavhengig stat.
Hubert Bath

Trivia

Kjenningsmelodien til det britiske radioprogrammet Sports Report, «Out of the Blue», er skrevet av Hubert Bath. Radioprogrammet har beholdt samme kjenningsmelodi siden det så dagens lys, 3. januar 1948.
Level 42

Level 42 er et britisk funkpopband som hadde stor fremgang i 1980-årene med singler som «Running in the family» og «Lessons in Love». Bandets navn stammer fra boken Haikerens guide til galaksen. De har solgt over 30 millioner album.
Gruppen ble dannet i 1980 i London og bestod opprinnelig av Mark King (bassgitar, vokal), Mike Lindup (klaviatur, vokal), Boon Gould (gitar) og Phil Gould (trommer). De tidlige årene kjennetegnes av en sterkt funk-inspirert dansbar popmusikk med tydelige jazzharmonier. Deretter bevegde Level 42 seg mot en lettere og mer rendyret popmusikk.
Den opprinnelige gruppen skilte lag i 1987, etter dette har flere ulike versjoner av bandet opptrådt. Den siste oppsetningen (2007) besto av King, Lindup og Gary Husband.
Uløybukta

Uløybukta (eller Uløybukt) er ei bygd på Uløya i Skjervøy kommune i Troms. Det er rundt 25 hus der. Per 2016 er det 13 fastboende på strekningen Uløybukt – Klauvnes, som utgjør grunnkretsen Uløya. I helgene og om sommeren kommer derimot mange med røtter fra Uløybukta til stedet for weekend- og sommeropphold. På 1950-tallet var det ennå ca. 200 mennesker på Nord-Uløya.
Olav Kløvnes startet fiskebruket i Uløybukt på 1930-tallet. Fiskebruket var en stor og veldrevet bedrift i Uløybukt helt fram til 1980-tallet. Etter at Olav Kløvnes døde, ble fiskebruket drevet en kort tid av hans datter Elsa og «gammelformannen» Ragnar, kort tid før det ble en styrt avvikling. I sommersesongene under seifisket på fjordene i Nord-Troms og Vest-Finnmark var det over 50 personer som hadde arbeid på bruket i løpet av sesongen. Kløvnesfamilien har fortsatt tilhold på stedet i feriene. Etter Kløvnesfamiliens avvikling har det vært flere eiere av bruket, men lite drift.
«Nye» Uløybukt skole sto ferdig til bruk i 1975, men skolen er i dag ikke lenger i bruk, fordi det ikke lenger er barn i skolepliktig alder igjen på Nord-Uløya. Skolen er i dag ombygd til overnattings-, kurs- og konferansested. Arctic Panorama Lodge ble åpnet i 2014.
Høsten 2011 startet Troms fylkeskommune utbyggingen av nytt fergeleie inne i Uløybukt ved Mettengelva. Dette medfører flytting av fergeleiet fra Klauvnes, som ligger ca. 7 kilometer lenger nord på øya. Klauvnes fergeleie ble bygget tidlig på 1970-tallet, av entreprenørselskapet Selmer.
Kjente mennesker fra Uløybukt: Olav Kløvnes, Nils Jakobsen og Hermod Bjørkestøl.
Stedet er godt egnet for sportsfiskere og jaktfolk.
Jeg gikk meg ut i den grønne lunden

«Jeg gikk meg ut i den grønne lunden» er et skillingstrykk. Alf Prøysen presenterte den i sin visespalte i «Magasinet for alle» i 1957, og skriver følgende om visa: «Denne skillingsvisen fant jeg første gang i et av de gamle hefetene som heter «Teaterkatten.» Der var hverken tekstforfatter eller melodi, det sto bare: «Sunget av Berit Lauvlia.» Nå har jeg forstått at hun var Beret Skredsvik, Christian Skredsvigs hustru, og hun hadde visst et repertoar som kunne fylle mange visebøker. Denne visa står også i den svenske samlingen «Sång under segel» av Sigurd Sternvall. Der blir den betegnet som en sjømannsvisa från Vänersborg. Begge versjonene har seks vers og er temmelig like.»

Teksten

1.Jeg gikk meg ut i den grønne lunden

for der at treffa den lille vennen,

og alt var herlig ut i naturen

og i vinden spillede fortjusande.
ref: Tra la la la la la ...og vinden spillede fortjusande.
2.De småfugler som dette hørte

at bakom buskene seg nogen rørte

hva er det bel som seg sakte smyger

i enger grønne blant blommer små.
3.Stem opp fiolen, la sangen lyde

kom til min side jeg vil deg byde

hvem har deg lokket, hvem har deg narret

og hvorfor kommer du så sent ikveld.
4.Min far og moder meg strengt formaner

at jeg skal tage mine ord tilbake,

jeg skal ei give min hånd og hjerte

til en så fattig pike som du er.
5.Nei aldri jeg tager mitt ord tilbake

min lille pike jeg ei forsaker

om hun er fattig, hun er oppriktig

og ærlig fattigdom jeg ei forsmår.
6.Ja, når du skriver så skriv forsiktig

og når du frier, så fri oppriktig

og når du reiser bort så glem meg aldri

for aldri, aldri jeg forglemmer deg.
Qattarafordypningen

Qattarafordypningen (arabisk: منخفض القطارة, Munkhafad al-Qattarah), er en dal i Vestre ørken av Mersa Matruh i nordvestre Egypt. Senkningen ligger i gjennomsnitt cirka 60 meter, og med er laveste punkt av 133 meter, under havnivå. Fordypningen er verdens største depresjon med et areal mellom 26 000 og 44 000 km² under havet Bunnen av Qattara har en saltskorpe. Av de oaser som finnes i området er Moghra-oasen, med brakkvann, og Qara-oasen, med en fast bosetning av cirka 300 mennesker, de mest kjente.
Sodegaura kraftverk

Sodeguara kraftverk er et varmekraftverk i Sodeguara i prefekturet Chiba i Japan, på østbredden av Tokyobukta. Installert produksjonseffekt er 3 600 MW fordelt på 1 x 600 MW og 3 x 1000 MW. Brenselkilden er naturgass i form av LNG.
Operatør er energiselskapet Tepco.
Per Jahr

Bakgrunn og arbeid under krigen

Per Jahr var født i Oslo der han vokste opp i fattigslige kår på Grünerløkka og Sagene med fraskilt mor og fem søsken. 
Jahr deltok som frivillig brannmann i aprildagene 1940 da det nasjonalsosialistiske Tyskland invaderte Norge. Jahr meldte seg inn i NSUF, ungdomsavdelingen i NS, i juli 1940, der han ble med i Unghirden. Samme høst ble han volontør hos Quislings sekretær, og seinere kontorsjef, Paul Follegg. Da Follegg ble skadd i en bilulykke litt seinere, overtok den 18-årige assistenten som sekretær for partiføreren. 
Per jahr ledsaget Quisling på flere reiser, blant annet til Hitler i Berlin to ganger, i april 1943 og januar 1944. Etter «Statsakten» 1. februar 1942 ble Jahr del av Quislings stab på Slottet og på Gimle, Quislings privatresidens på Bygdøy, der han ble en slags visevert.
Per Gimle ble arrestert på Gimle 10. mai 1945, to dager etter frigjøringen. Han hadde da blant annet møtt representanter for hjemmestyrkene i et forgjeves forsøk på få til en fredelig overtagelse av Oslo og Norge. 
I landsvikoppgjøret ble Per Jahr dømt til fengsel i to år og to måneder. Jahr møtte representanter for hjemmestyrkene for å kunne finne fram til en fredelig overtagelse av Oslo og Norge.
I 2002 utga Per Jahr den selvbiografiske boka Tre skritt bak. Mennesker og opplevelser som Quislings unge adjutant så dem på Historisk forlag.
Sébastien Buemi

Formula BMW

Etter å ha avsluttet go-cart-karrieren, kjørte Buemi i 2004 og 2005 i den tyske Formel BMW-serien, og endte på en 3. og en 2.-plass i mesterskapene. Han havnet også på 2.-plass i 2005 FBMW World Final.

Formel 3

Etter en løp i spansk Formel 3 i 2005, flyttet Buemi seg videre til Formel 3 Euroseries for 2006-sesongen, og endte på en 12.-plass, like bak Charlie Kimball. Han fortsatte i serien i 2007, og endte på en 2.-plass i mesterskapet. Han har også konkurrert i den spesielle Masters of Formula 3 og Macaos Grand Prix løpene.

A1 Grand Prix

For 2006–07 A1 Grand Prix sesongen, delte Buemi sjåfør-oppgavene for A1 Team Switzerland med Neel Jani og Marcel Fässler. Laget endte på en 8.-plass i mesterskapet.

GP2

Buemi ble, på kort varsel, hentet inn for å erstatte skadde Michael Ammermüller ved ART Grand Prix for Monaco-løpet av 2007 GP2 Serien. Han kjørte bra i sin debut, kvalifiserte som 4. mann og endte på en 7.-plass. Han ble så med Arden International-laget for resten av sesongen, og endte på en 2.-plass totalt, med en seier og 4 andreplasser. Han fortsatte med laget i 2008-sesongen. Han fikk sin første seier i det franske sprintløpet, der han startet som nr. 21, vant et løp til og endte som nr. 6 totalt.

Toro Rosso

Den 18. september 2007 kjørte han Red Bull RB3 under en F1 test på Jerez-banen. Han var tredje raskest den dagen, bare slått av Timo Glock (BMW) og Vitantonio Liuzzi (Toro Rosso) men foran andre mer kjente sjåfører som Rubens Barrichello (Honda) og Nelson Piquet Jr. (Renault). Den 16. januar 2008 bekreftet så Red Bull at Buemi skulle være deres test- og reservesjåfør for 2008-sesongen. Under Japans Grand Prix 2008 kjørte Buemi den medisinske bilen da den egentlige sjåføren Dr. Jacques Tropenat hadde fått et øre-problem.
Den 9. januar 2009 bekreftet Scuderia Toro Rosso at Buemi skulle kjøre for dem i 2009. Han ble dermed den første sveitsiske sjåføren i et Formel 1-løp siden Jean-Denis Délétraz kjørte for Pacific under Europas Grand Prix 1995.
I sitt første løp i Australia slo Buemi sin lagkamerat Sébastien Bourdais og tok sitt første poeng etter å ha endt på en 8.-plass. Han ble senere flyttet til 7.-plass etter at Lewis Hamilton ble diskvalifisert etter løpet. Under Kinas Grand Prix 2009, fikk han enda et poeng for en 8.-plass etter å ha startet fra en 10.-plass. De senere løpene ble imidlertid preget av dårlige plasseringer i bakre del av feltet, samt brutte løp. Hans lagkamerat Sébastien Bourdais ble før Ungarns Grand Prix erstattet med spanske Jaime Alguersuari, som slo Buemi i sitt aller første løp i Ungarn.
Den 9. november 2009 ble det klart at Buemi hadde fornyet kontrakten sin med Toro Rosso, og skal kjøre for dem i 2010.
Al Qouwat al Lubnania

Forces Libanaises (Al Qouwat al Lubnania) er et kristent høyrefløy-parti og en milits i Libanon, grunnlagt av Bashir Gemayel i 1976 som en militær gren av Den libanesiske front. Gruppen var en av de viktigste partene under den libanesiske borgerkrigen, og det ble utkjempet mange slag mot Den libanesiske nasjonalbevegelsen og PLO. I 1982 ble Gemayel drept, og det nye lederskapet gjennomførte flere endringer, blant annet begynte de å opptre selvstendig overfor Den libanesiske front. Styrken overlevde borgerkrigen, og etter Taif-avtalen la de ned våpnene og ble et politisk parti. Idag ledes partiet av Samir Geagea.
New York Transit Museum

New York Transit Museum er et museum etablert i 1976 og som viser historien om New Yorks tunnelbane og New Yorks busser. 
Museet ligger i den nedlagte tunnelbanestasjonen Court Street i Brooklyn. Det er et mindre anneks av museet i Grand Central Terminal på Manhattan. Court Street station var åpen for trafikk 1936-1946, men ble lagt med på grunn av for få passasjerer. Adressen er Schermerhorn Street & Boerum Place og nærmeste tunnelbanestasjon i drift er Borough Hall.
Arto Paasilinna

Biografi

Paasilinna vokste opp i en søskenflokk på syv. Foreldrene var Väinö Paasilinna (som før het Gullstén) og Hilda Maria (Maija), pikenavn Niva. Faren var politimann i Petsamo, moren var også ved politiet. Familien flyktet fra krigen med båt via Norge. De var på flukt i ti år og bodde på ti forskjellige steder. Til slutt endte de i Tervola ved Rovaniemi hvor det er et Paasilinna-monument, en Paasilinna-park og en Paasilinna-samling og utstilling i biblioteket. Fire av brødrene ble forfattere, en søster ble skuespiller og en billedkunstner. Den eldste broren, Reino Paasilinna, fikk utdannelse og ble lærer og politiker. Forfatterne Erno Paasilinna og Mauri Paasilinna er de mest kjente av Arto Paasilinnas søsken.
Som voksen flyttet Arto Paasilinna etter hvert til Esbo nær Helsingfors. I oktober 2009 fikk han slag og ble innlagt på et pleiehjem. Paasilinna ble boende på pleiehjemmet og døde der den 15. oktober 2018.

Om forfatterskapet

Harens år fra 1975 er hans mest suksessrike bok. Den er oversatt til fransk, estisk, japansk, nederlandsk, engelsk, tysk, tsjekkisk, albansk, islandsk, svensk, italiensk, spansk, hebraisk, ungarsk, dansk, kroatisk, gresk, latvisk, litauisk, norsk, slovensk, russisk, galisisk, kinesisk, rumensk, ukrainsk, koreansk, bulgarsk. Han var rundt år 2000 en av de mest populære forfattere i hjemlandet, og vant seg også mange tilhengere i Europa, særlig i Frankrike og Tyskland. Til sammen ga han ut 35 romaner. Bøkene hans har blitt oversatt til 48 språk.
Paasilinnas bøker reflekterte helt vanlig finsk dagligliv, ofte sett fra en middelaldrende manns perspektiv. De er lettleste, lette og humoristiske i stilen og kan bli beskrevet som pikareske eventyrfortellinger med et litt satirisk blikk på livet i det 20. århundret. Visse av hans historier kvalifiserer som moderne myter, ikke minst Harens år.
«Den årlige Paasilinna er et like sikkert høsttegn i Finland som at bjørkeløvet faller», ble det sagt om ham. Han ble av og til anklaget for å skrive svært like bøker, men skrivestilen hans ga ham en trofast leserkrets som har vært økende gjennom årene.
Tallolje

Tallolje er en gulsvart (mørkebrun) illeluktende væske og dannes som biprodukt fra sulfatprosessen ved produksjon av papirmasse (cellulose). Ordet «tall» kommer fra svensk og betyr furu. Rå tallolje kommer fra ekstraktivemnene (harpiksen) i vedråvaren og kalles tallolje uansett hvilket treslag den kommer fra.
Moskva kunstnerteater

Moskva kunstnerteater (russisk: Московский художественный театр им. А. П. Чехова) er et teater som ble grunnlagt i 1897 av Konstantin Stanislavskij og Vladimir Nemirovitsj-Dantsjenko.
Teateret ble fort kjent etter at det oppførte Anton Tsjekhovs fire hovedverk i nært samarbeid med forfatteren.
Teaterbygningen befinner seg i nærheten av Tverskaja-gaten, bare et par kvartaler nordvest for Den røde plass.
England's Glory

England's Glory er et varemerke for fyrstikker i Storbritannia. Det bærer bildet av et slagskip fra viktoriatiden, HMS Devastation.

Historie

Produktet ble opprinnelig laget i Gloucester av S.J. Moreland and Sons, som ble tilknyttet Bryant and May i 1913, skjønt fullt eierskap av Bryant and May ikke kom før i 1938.
Konsolideringer i markedet førte til at Bryant and May's fyrstikker senere ble produsert i Garston i Liverpool, London og Glasgow. England's Glory ble et varemerke, og det ble markedsført fortrinnsvis i Nord-England og i Midlands. The matches made in Glasgow were marketed in Scotland as Scottish Bluebell matches.
Bryant and May opphørte i 1980-årene, men varemerkene England's Glory og Scottish Bluebell ble overtatt og blir produsert av Swedish Match.